Зусім нядаўна, у кастрычніку 2003 года, на II Міжнародным конкурсе выканаўцаў на шматструнных інструментах у Пскове журы высока ацаніла творчую работу Ганны Полесавай, узнагародзіўшы яе Дыпломам за творчыя дасягненні ў падрыхтоўцы ўдзельнікаў конкурсу, а сам ансамбль стаў уладальнікам Гран-пры і звання лаўрэата. Выступалі артысты ў прыгожых касцюмах, мадэлі якіх распрацавала вядомы мастак-дызайнер Айша Александровіч. Выканальніцкае майстэрства цымбалістаў не было б такім зладжаным, каб не вопытныя канцэртмайстары-піяністы: лаўрэат міжнароднага і рэспубліканскага конкурсаў Марыя Пракоп’ева, Галіна Дзерышава, дыпламант рэспубліканскага конкурсу Ганна Гарупа, дыпламант міжнародных конкурсаў Аляксей Сідараў. Усе яны добра адучваюць гучанне цымбалаў, ведаюць тэхнічныя і мастацкія здольнасці выканаўцаў. Псіхолагі гавораць пра дабратворны ўплыў прыгожай музыкі на паводзіны і культуру людзей. Упэўнена, што музыка, якая гучыць у выкананні ансамбля “Залатая струна”, робіць нас добрымі, духоўнымі, адкрытымі, інакш і быць не можа, бо ўсе выканаўцы бескарысліва і шчыра адданы служэнню мастацтву.